
A V I Z

asupra propunerii legislative pentru completarea Ordonanţei Guvernului nr.124/1998 privind organizarea şi  funcţionarea cabinetelor medicale


În conformitate cu prevederile art.95 din Regulamentul Camerei Deputaţilor, republicat, cu  modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Ordonanţei Guvernului nr.124/1998 privind organizarea şi  funcţionarea cabinetelor medicale, transmisă cu adresa   nr. Pl-x 225 din  29 mai 2012, înregistrată sub nr.31/450 din 31  mai 2012. 
Conform dispoziţiilor art.75 alin.(1) din Constituţia României, republicată şi ale art. art.92 alin. (9) pct.1 din Regulamentul Camerei Deputaţilor, republicat, cu  modificările şi completările  ulterioare,  Camera Deputaţilor este Cameră  decizională. 

Senatul, în calitate de primă Cameră sesizată, a respins iniţiativa legislativă  în şedinţa din  21 mai 2012.

             
În temeiul prevederilor art. 61 din Regulamentul Camerei Deputaţilor, republicat, cu modificările şi completările  ulterioare, Comisia a dezbătut  propunerea legislativă susmenţionată, în şedinţa din 13 iunie 2012.


Propunerea legislativă are ca obiect completarea articolului 6 din Ordonanţa Guvernului nr.124/1998 privind organizarea şi funcţionarea cabinetelor medicale, cu 6 noi alineate ,în sensul reglementării înfiinţării, autorizării şi funcţionării laboratoarelor de analize medicale , fiind necesară o exigenţă mai mare în acordarea autorizaţiei de funcţionare a laboratoarelor respective, astfel încât pe piaţa medicală să se regăsească numai laboratoare care pot asigura servicii de calitate pacienţilor.


Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr.1362  din 20 noiembrie 2011, Guvernul, prin punctul de  vedere transmis cu adresa nr. 521 din 2 aprilie  2012,  nu susţine adoptarea  acestei  iniţiative legislative.
În urma dezbaterilor, cu unanimitate de  voturi, s-a hotărât avizarea   negativă  a iniţiativei legislative. 

Motivele respingerii:
· propunerea legislativă cuprinde o serie de condiţii cumulative care trebuie îndeplinite atât la înfiinţarea laboratoarelor de analize medicale, cât şi de laboratoarele existente în prezent pe piaţă, care conduc la ridicarea unor bariere la accesul pe piaţă, şi la reducerea numărului de laboratoare existente în prezent, cu impact negativ asupra nivelului de concurenţă dintre laboratoare , precum şi asupra pacienţilor . Aceste condiţii sunt : criteriul demografic, în funcţie de numărul de locuitori, dovedit prin adeverinţă eliberată de autoritatea administraţiei publice locale; laboratoarele să funcţioneze doar în spaţii cu destinaţie comercială; personalul de specialitate să se compună din cel puţin un medic şi cel puţin un cadru cu studii superioare pentru fiecare departament; în termen de un an de la intrarea în vigoare a legii, laboratoarele înfiinţate şi autorizate trebuie să deţină acreditare pentru cel puţin 90% din lista de parametri decontaţi de sistemul naţional de asigurări de sănătate;

· sunt necesare referiri concrete şi date statistice rezultate din examinarea sistematică şi diferenţiată, cu privire la scăderea nivelului calitativ al serviciilor prestate de laboratoarele de analize medicale din cauza creşterii numerice a acestora;

· creşterea exigenţei în ceea ce priveşte autorizarea funcţionării laboratoarelor de analize medicale nu prezintă măsuri suficiente pentru asigurarea creşterii calităţii serviciilor prestate.


În raport  de obiectul şi conţinutul  reglementării, propunerea legislativă face parte din categoria legilor ordinare.
                        VICEPREŞEDINTE,                                 SECRETAR,



     Florin IORDACHE                    Gabriel ANDRONACHE
Consilier 

